钦定古今图书集成/明伦汇编/官常典/第174卷 > 《为萧骠骑让太尉增封第二表》前人
## 钦定古今图书集成/明伦汇编/官常典/第174卷 > 《为萧骠骑让太尉增封第二表》前人

臣某言：以铉司崇贵，衮位渊严，非德非功，无忝无溢，
故誓魂肆请，舒衷仰谒。不能曲流慈炤，遂乃徒洽恩
奖，周览未交，灵爽以惧。臣历古沿图，循远访绘，未尝
不丽选衮台，妙简槐采者也。鲁郑之贤戚，曹萧之勋
彦，吴邓之盛功，王锺之素业，孔明之居蜀，茂弘之在
晋，佥曰“伊人，是以处无懦色。”臣官逢昌世，运渐明时，
频烦紫渥，绸缪璿命，身薄施厚，感厉愈深。遂负机绳
之托，猥集衡梁之任，风轨不树，徽猷罕宣，无以式翦
寇兆，载弭奸萌，致虹沴阻于上京，蜺妖扇于下国。实
赖“藩伯鞠旅，侯甸入守，搀抢旬始，烟祛雾卷。故皇道
威棱之由，神纬昭昌之效，臣岂有探敻察幽之智，攻
城野战之力哉！”今迹无小功，事贻大赏，愧寤终朝，惭
梦流夜，咨此庸弱，何以任忝。伏惟淮泗犹梗，赵魏未
宾，中原久芜，神州方翳。思乐盛猷，愿厉声颂，将陪云
骖以北狩，扈朝服以济师，乃为少雪庸诚，微谢天眷
耳。宁容遽窃茂爵，轻颁鸿名者乎？伏愿圣渥遐覃，赐
以矜宥，霈焉垂仁，穆然惠德，血祈旦亮，慊志夕满，虽
蹈疵戾，犹深抃跃。